সময়ের সঙ্গে জনপ্রিয়তা হারাতে শুরু করেছিল আগেই। সম্প্রতি কেন্দ্রীয় সরকারের নোট বাতিলের সিদ্ধান্ত কার্যত থামিয়ে দিয়েছে শহরের বিভিন্ন ব্যান্ডপার্টির ব্যবস্যা। বিয়ের মরসুমেও মিলছে না যথেষ্ট বায়না। 
মহাত্মা গাঁধী রোডে সার দিয়ে রয়েছে ব্যান্ডপার্টির দোকান। গত এক মাসের বিয়ের মরসুমে পর্যাপ্ত বায়না না পেয়ে কার্যত মাথায় হাত সেই সব দোকানের মালিক এবং কর্মীদের। ‘কলকাতা ব্যান্ডপার্টি’র মালিক মহম্মদ সাকিল জানান, প্রতি বছর এই সময় মাসে অন্তত তিন থেকে চারটি বায়না থাকে। কিন্তু গত নভেম্বরে মাত্র একটি বিয়েবাড়িতে বাজানোর বরাত পেয়েছেন তাঁরা। তাঁর কথায়, ‘‘নোট বাতিলের পর থেকেই একের পর এক বায়না বাতিল করতে শুরু করেছেন কলকাতাবাসী। বিয়েবাড়িতে খরচ কমাতে প্রায় কেউই আর ব্যান্ডপার্টি ডাকছেন না।’’ প্রসঙ্গত, গত ৮ নভেম্বর প্রধানমন্ত্রী নরেন্দ্র মোদী ৫০০ এবং ১০০০ টাকার নোট বাতিলের সিদ্ধান্ত ঘোষণা করেছিলেন।      
অবশ্য বায়নার সংকট নতুন নয় বলেই জানাচ্ছেন সাকিলেরা। তাঁদের বক্তব্য, নিম্নবিত্ত থেকে শুরু করে উচ্চবিত্ত পরিবার— সবক্ষেত্রেই বিয়েতে সানাই এবং ব্যান্ডপার্টির জায়গা দখল করেছেন ‘ডিস্ক জকি’রা (ডিজে)। কমেছে পুরনো ব্যান্ডপার্টির কদর। পটনার বাসিন্দা তথা ‘মেহবুবা ব্যান্ডপার্টি’র ব্যান্ডমাস্টার কমল রজক বলেন, ‘‘পটনাতে যে কোনও অনুষ্ঠানেই ব্যান্ডের রমরমা। কিন্তু কলকাতার মানুষের পছন্দ বদলেছে। বিয়েতে আমাদের আর বাজার কই!’’
এই মন্দার মধ্যেই কার্যত ‘খাঁড়ার ঘা’ নোট বাতিলের সিদ্ধান্ত। ব্যান্ডপার্টির সঙ্গে যুক্ত বেশিরভাগ মানুষই নগদে টাকা মেটান। নোট বাতিল হওয়ায় কর্মীদের বেতন দিতে সমস্যায় পড়েছেন মালিকেরা। এছাড়া যে হারে বায়না বাতিল হচ্ছে, তাতে তাঁরা একরকম ধরেই নিয়েছেন চলতি মরসুমে আর কপাল ফিরবে না। ব্যবসার পরিস্থিতি দেখে তাঁদের পরবর্তী প্রজন্মকে এই পেশায় নামতে দিতে নারাজ ব্যান্ডকর্মীরা।